
Tata környéki források hidrológiai vizsgálata

Tata városa a Gerecse és a Vértes hegységek között elterülő völgyben fekszik. A vizek városának nevezik, hiszen korábban sok forrás fakadt itt, illetve több tó is található a területén. Nemcsak Tatán, hanem a szomszédos Dunaalmáson is fakadtak források, melyek hasznosítása régre nyúlik vissza.
A tatabányai bányászat nagyarányú vízkitermelésének hatására a térségben drasztikus mértékben csökkent a karsztvízszint, ami a források elapadását okozta.
Az 1990-es években a bányákat bezárták, ezzel abbamaradt a karsztvízkitermelés is, ez pedig a karsztvíznívó emelkedésével, és a források visszatérésével jár.
Munkámban a visszatérő források vízhozamának, és vízkémiai összetételének vizsgálatával foglalkoztam.
Összefoglaltam a korábbi irodalmakat, illetve a korábbi karsztvízszint előrejelzéseket matematikai módszerek segítségével összevetettem a tényleges karsztvízszintekkel.
Továbbá próbaszivattyúzási vizsgálatok alapján szivárgási tényezőket határoztam meg Tata városközponti részére, amit szintén összehasonlítottam korábbi tanulmányokban szereplő értékkel.
Dolgozatom hozzájárul a térség hidrogeológiai viszonyainak jobb megértéséhez.



